b"\n_START_ARTICLE_\nJunior Firpo\n_START_SECTION_\nInicis\n_START_PARAGRAPH_\nAmb sis anys va emigrar a Espanya amb la seva fam\xc3\xadlia, i es va establir la localitat malaguenya de Benalm\xc3\xa0dena. Quan era cadet de segon any i militava a l'Atl\xc3\xa8tic Benamiel, l'observador b\xc3\xa8tic a la prov\xc3\xadncia de M\xc3\xa0laga, Manolo Guerrero, s'hi va fixar. Junior va realitzar una prova, la qual va superar, sent citat per iniciar la pretemporada, per\xc3\xb2 el seu pare va rebutjar l'oferta perqu\xc3\xa8 no podia deixar la seva feina. Finalment, despr\xc3\xa9s de dos anys m\xc3\xa9s en els quals va jugar al Tiro Pich\xc3\xb3n i al Puerto Malague\xc3\xb1o, es va incorporar al planter del Reial Betis el 2014.\n_START_SECTION_\nReial Betis\n_START_PARAGRAPH_\nL'estiu de 2017 va realitzar la pretemporada amb la primera plantilla, amb la qual va participar en diversos partits amistosos jugats pel primer equip i va renovar el seu contracte amb l'entitat b\xc3\xa8tica fins al 2021. Una lesi\xc3\xb3 el mes d'agost va retardar la seva plena incorporaci\xc3\xb3 al primer equip._NEWLINE_El seu debut a La Liga va tenir lloc el 12 de febrer, en la vict\xc3\xb2ria a domicili del Reial Betis davant el Deportivo (0-1), en el qual va disputar els 90 minuts i va assistir Loren Mor\xc3\xb3n en el gol de la vict\xc3\xb2ria del seu equip.Va marcar el seu primer gol contra el Reial Club Deportiu Espanyol, el primer dels tres gols que va marcar el Reial Betis Balompi\xc3\xa9 en aquest partit (3-0). Posteriorment, en la jornada 33 d'aquesta mateixa campanya, va marcar contra la UD Las Palmas despr\xc3\xa9s d'una centrada d'Antonio Barrag\xc3\xa1n el minut 93. Aquest gol va suposar l'assentament en la cinquena posici\xc3\xb3 i la possibilitat de disputar competicions europees._NEWLINE_L'agost de 2018, despr\xc3\xa9s d'una bona temporada amb el primer equip, va perllongar la seva vinculaci\xc3\xb3 amb els verd-i-blancs fins al 2023.\n_START_SECTION_\nFutbol Club Barcelona\n_START_PARAGRAPH_\nEl 4 d'agost de 2019, el Futbol Club Barcelona va fer oficial la seva incorporaci\xc3\xb3 per cinc temporades a canvi de 18 milions d'euros m\xc3\xa9s 12 en variables.\n_START_SECTION_\nInternacional\n_START_PARAGRAPH_\nVa participar amb la selecci\xc3\xb3 absoluta de la Rep\xc3\xbablica Dominicana en un partit amist\xc3\xb3s. No obstant aix\xc3\xb2, al setembre de 2018, va acceptar la convocat\xc3\xb2ria de selecci\xc3\xb3 sub-21 d'Espanya. Va debutar-hi el 6 de setembre de 2018 en un partit contra Alb\xc3\xa0nia, classificatori per al campionat d'Europa de la categoria."